Гаилә акчасы кем кулында булырга тиеш?

	Чыннан да, гаиләдә акча кем кулында булырга һәм кайда сакланырга тиеш? Хатын сумкасындамы, шкафтамы, әллә ирнең саклык ке­нәгәсендәме?
 Ирем белән өйләнешеп аерым бер гаилә булып яши башлаган вакытлар. Ай азагында ирем хезмәт хакын алып кайтып кулыма тоттырды. Акчаларны өстәлгә куйдым да, алар турында оныттым. өченче көнне ирем түзмәде, чәчелеп яткан акчаларны шкафка алып куйды. Шулай итеп, акча саклау ди­гән мәшәкатьле йөкне бик риза булып ирем җилкәсенә салдым. Га­җәплә­нерлек тә түгел шул, мин үскән гаиләдә акча әти кулында иде. Дөрес­рәге, әти белән әни хезмәт хакларын алып кайталар иде дә, бер өлешен көндәлеккә тотарга калдырып, калган өлешен әти санап ераккарак (әни дә белгән урынга) алып куя иде. Нишләптер әни акча тотарга бер дә хирыс түгел иде безнең. Ирем үскән гаиләдә нәкъ киресе булган. әтисе эчми-тартмый, акча тотарлык ышанычлы кеше булса да, эшләп тапкан барлык акчасын кайнанама алып кайтып биргән. Акча мәсьәләсе өйдә бик җиңел хәл ителсә дә, эштәге хатыннар хезмәт хакымны тулысынча ирем кулына тоттырганымны һич кенә дә аңлый алмадылар. “Акча хатын-кыз кулында булырга тиеш. Ирләр акча тота белми. Салырга яратса, ашарга да акчаң җитмәскә мөмкин”, — дип күземне дә ачырмадылар. Бервакыт улым авырып эшкә чык­мадым. Икенче көнне үк эштән ике кыз килеп керделәр. “Без иреңнең эштә вакытын чамалап премия акчасын алып килдек. Бүлек җитәкчесе (ул да хатын-кыз) махсус үзе җибәрде. Иреңә акчаларны күрсәтмә, үзеңнең кирәгеңә тот”, — дип ныклап өйрәтеп китте болар. Нишлим инде мин бу кадәр акча бе­лән? Ирем эштән миннән иртәрәк кайткач, көн саен кибеттән кирәк әйберне үзе алып кайта. Ут-су, балалар бакчасы өчен түләүнең нәрсә икәнен дә белмим. Уйладым-уйладым да, ирем кайтуга акчаны өстәлгә чыгарып салдым. Янәсе, күрдеңме уңган хатыныңны, өйдә утырып та акча эшли. Эшкә баргач кызларның да кү­ңелләрен төшермәдем: “Акчаны яшердем, хәзер ничек тотарга соң аны миңа?” — дип кызыксындым. “Кыйммәтле кием, бизәнү әйберләре алсаң иреңә беркайчан да чын бәясен әйтмә, ирең дә тыныч йоклар, үзеңнең дә башың авыртмас”, — дип өйрәтте оешмабызның сатып-алу, хисаплау бүлегендә эш­ләүче кызлар мине. 
	---	
Татарстан яшьләре

	№ --- | 19.05.2022	


